Dionīsijs Gotfrīds Krons
Dionīsijs Gotfrīds Krons (vācu: Dionysius Gottfried Croon; dzimis 1777. gada 31. jūlijā, miris 1838. gada 16. aprīlī) bija Vidzemes luterāņu mācītājs, vācu tautības latviešu rakstnieks, tulkotājs, viens no Latviešu literārās biedrības dibinātājiem. Cēlies no Rīgas tirgotāju aprindām. No 1785. līdz 1797. gadam mācījies Domskolā. Tā kā cars Pāvils I bija aizliedzis studēt ārzemēs, no 1797. līdz 1800. privātskolotājs Rīgā. No 1802. līdz 1804. gadam studēja Tērbatas Universitātē. No 1805. gada - mācītājs Lazdonā, no 1811. gada - Madlienā, no 1825. gada - Lielvārdē. Latviešu literārā biedrības krājumā "Magazīna" viņš publicēja Klopštoka atdzejojumus (1828), piezīmes par latviešu ortogrāfiju (1833), materialus vācu-latviešu vārdnīcai (1828, 1829, 1835) un tulkotu ludziņu "Jauna gada diena" (1844). Tulkojis un izdevis grāmatā Lutera sprediķus ("Dieva vārdu mīļotājiem", 1836-38). Periodikā (laikrakstos "Latviešu Avīzes", "Tas Latviešu Ļaužu Draugs") publicējis dzeju un stāstus.